Foto’s: Twee bejaardes vermis ná vloed by Klein-KaribaAnne Ferreira het die foto geneem van die gebied waar Klein Kariba se buiteswembad is. Lees ook ons opvolgberig: Klein-Kariba-vloed: Bejaarde se liggaam gevind Klein-Kariba: Vrou steeds vermis; oord gesluit met miljoene rand se skade Twee bejaardes van Bela-Bela word vermis nadat ŉ kitsvloed Vrydagmiddag die ATKV Klein-Kariba-vakansieoord in Limpopo getref het. Die bejaardes, wie se name nog nie bekend is nie, was teen Saterdagmiddag steeds vermis, het een van die oord se bestuurders, Elza-Lee Pretorius, aan Maroela Media bevestig. Die twee bejaardes was dagbesoekers van Bela-Bela. Dr. Wim de Wet, die hoofbestuurder van die oord, het Vrydagaand ŉ verklaring uitgereik waarin hy gesê het swaar reënval sedert Donderdag het ‘n bogemiddelde vloei van water deur die oord tot gevolg gehad. Nagenoeg 150mm reënval is gemeet. “Vrydag net ná 13:00 het ons ŉ berig ontvang dat ŉ damwal by ‘n oord aan die bokant van Klein-Kariba gebreek het. Binne sekondes het ‘n watermassa die oord getref en is die restaurant, winkel en binneswembad oorstroom. Kleiner geboue en strukture is saam met voertuie wat by die winkel geparkeer was, meegesleur,” het De Wet gesê. Verskeie voertuie het stroomaf teen bome vasgespoel en een voertuig is tot teen die damwal by die gholfbaan meegesleur. Van die voertuie wat deur die vloed meegesleur is. Foto: Kenneth Linton / Twitter “Personeel het dadelik twee noodstasies ingerig, aangesien die oord deur die vloedwater in twee dele verdeel is. Stappe is dadelik geneem om gaste op te spoor en om hul veiligheid te verseker deur hulle na hoogliggende berghuise te neem. Elektrisiteit en watertoevoer is nie in dié gebiede ontwrig nie.” De Wet het gesê spanne van die polisie, rampbestuur en nooddienste was baie vinnig op die toneel en het professioneel en effektief bygedra tot die hantering van die situasie. Foto: @risies / Twitter “Gaste wat vir die naweek oppad Klein-Kariba toe was, is geskakel om hulle van die situasie in te lig en hul besprekings te kanselleer. Verskeie gaste moes ook by hul aankoms van die ramp verneem en alternatiewe verblyf reël of terugkeer na hulle huise. Ons vra om verskoning vir die ongerief,” het hy bygevoeg. Die soektog na die vermiste bejaardes duur voort. Die Limpopo-polisie was nie onmiddellik vir kommentaar beskikbaar nie.